Here is a page extracted from Wikipedia that may contain CSS, HTML, and a lot of unformatted text.

Title: Ixada
Content: A ixada aixada, u xada, (d'o latín <*ASCIATA), ye una ferramienta manual de cultura que consiste en un mango entrascau con un tozuel de metal mas u menos plano y perpendicular y s'emplega pa escardar, socavar, rancar hierbas, desfer zaborros, remover y fer surcos en a tierra y tamién amontinar-la. Tamién ye muit espardida en aragonés a forma foneticament castellanizada d'o nombre hada (/'xada/).

Ye una ferramienta a-saber-lo común y representativa de l'agricultura. Tamién ye una d'as mas antigas, y ye la forma d'aon dimana toda una familia d'atras ferramientas relacionadas con a tierra pero tamién con a fustiada, como la ixuela. As ixadas mas chicotas reciben o nombre diminutivo d'«ixadeta». A cantidat de tierra que se lebanta con un ixadazo se diz una «gleba».

Variants d'o nombre 

En aragonés oriental y centro-oriental ye aon se produce as variants con IX-, entre as cuals «ixada» ye la mas frecuent, que se troba en tot lo ribagorzano dende lo benasqués dica lo baixorribagorzano. Tamién se diz asinas en chistabín, aon ye la parola principal, pero tamién se i conoix a variant aixada.

En as zonas de Sobrarbe mas conservaderas con as oclusivas xordas intervocalicas, como la Valle de Bielsa, apareixen formas especialment conservativas como «ixata» y «aixata». En Tella tienen a derivada «ixatón» y o verbo «ixatiar». En a valle de Vió se siente «ixata» y «aixata», pero tamién una forma con CH- y -T-: «chata». En a resta de Sobrarbe predomina la forma castellanizada «hada» tanto en aragonés como en castellano, y nomás se troba bella muestra de conservación, pa recuerdo, como l'aparición d'«ixadón» y « ixadico» chunto con «hadón» y «hadico» en a luenga coloquial que s'emplega en a Espunya, la Buerda, Torrolisa y atros lugars. O verbo pa «treballar con a hada» en estos puestos ye «hadiar» (/xa'djar/).

En centro-occidental y occcidental tenemos a forma «xada», que se documenta en a val de Tena y en ansotano. En panticuto, una variedat especialment conservativa dentro de l'aragonés centro-occidental, se documenta tamién «xata».

Referencias

Se veiga tamién 

Ixatón.
Ixadico.
Ixuela.

Vinclos externos 

Ferramientas agricolas
Ferramientas de chardinería